Skrivet eo ar soñjoù-se en un destenn savet e penn kentañ Diwan, ar garta. Ar bloaz-mañ e oant bet advotet gant an emvod-meur : ur skol laik digoust ha digor d’an holl eo Diwan, diazezet war ar c’helenn dre soubidigezh. Ar vugale a zo e-kreiz ar c’helenn. Ur skol gevredigezhel eo ivez, ma kav ar familhoù o flas enni. Ar pal eo stummañ bugale ampart e meur a yezh, digor war ar re all, gouest da implijout ar brezhoneg en o buhez pemdez, koulz hag en o studioù. Pal Diwan eo digeriñ skolioù pep lec’h e Breizh.